b'\n_START_ARTICLE_\nJan Matejko\n_START_SECTION_\n\xc5\xa0eima ir vaikyst\xc4\x97\n_START_PARAGRAPH_\nMateik\xc5\xb3 proseneliai buvo \xc4\x8dek\xc5\xb3 \xc5\xbeemdirbiai Rudnic\xc5\xb3 gyvenviet\xc4\x97je. Jo t\xc4\x97vas, Francas, buvo kil\xc4\x99s i\xc5\xa1 Hradec Kralov\xc4\x97 miesto, o Galicijoje dirbo muzikos mokytoju. Prad\xc5\xbeioje dirbo Wodzick giminei Koscielnikuose (dabar tai Nowa Huta rajono dalis, Krokuvoje), v\xc4\x97liau persik\xc4\x97l\xc4\x97 \xc4\xaf Krokuvos miest\xc4\x85, kur susituok\xc4\x97 su Katerina Rosberg, kilusia i\xc5\xa1 lenk\xc5\xb3-vokie\xc4\x8di\xc5\xb3 kilm\xc4\x97s balni\xc5\xb3 \xc5\xa1eimos._NEWLINE_Janas buvo devintasis i\xc5\xa1 vienuolikos j\xc5\xb3 vaik\xc5\xb3. Jau nuo ankstyvos vaikyst\xc4\x97s demonstravo nepaprastus sugeb\xc4\x97jimus mene, kas leido jam pakilti iki auk\xc5\xa1tum\xc5\xb3, nes visi kiti dalykai jam sek\xc4\x97si sunkiai. Niekada taip ir nei\xc5\xa1moko jokios kitos kalbos, o ir lenk\xc5\xb3 kalba nebuvo taisyklinga.\n_START_SECTION_\nDailininko veikla\n_START_PARAGRAPH_\nJaunyst\xc4\x97je, 1848\xc2\xa0m., Janas pragyveno austr\xc5\xb3 Krokuvos bombardavim\xc4\x85, v\xc4\x97liau 1863\xe2\x80\x931864\xc2\xa0m. sukilim\xc4\x85, kur\xc4\xaf par\xc4\x97m\xc4\x97 finansi\xc5\xa1kai (dalyvauti pats negal\xc4\x97jo d\xc4\x97l sveikatos problem\xc5\xb3). Paveiktas \xc5\xa1i\xc5\xb3 nacionalini\xc5\xb3 tragedij\xc5\xb3 vietoj ba\xc5\xbenytini\xc5\xb3 paveiksl\xc5\xb3 prad\xc4\x97jo pai\xc5\xa1yti istorinius. Da\xc5\xbenai savo paveiksluose jis atvaizduodavo asmenis, kuri\xc5\xb3 vaizduojamose vietose nebuvo (pvz.: Hugo Ko\xc5\x82\xc5\x82\xc4\x85taj ir generolas J. Wodzicki \xe2\x80\x9eRaclavic\xc5\xb3 m\xc5\xab\xc5\xa1is\xe2\x80\x9c paveiksle). Paveikslai atspind\xc4\x97jo ne tikslius istorinius faktus, o grei\xc4\x8diau tur\xc4\x97jo simbolin\xc4\x99-filosofin\xc4\x99 bei edukacin\xc4\x99 prasm\xc4\x99.\n_START_SECTION_\nAsmeninis gyvenimas\n_START_PARAGRAPH_\n1864\xc2\xa0m. jis susituok\xc4\x97 su Teodora (kilusia i\xc5\xa1 Giebu\xc5\x82towsku gimin\xc4\x97s), su kuria tur\xc4\x97jo penkis vaikus: Beat\xc4\x85, Helen\xc4\x85, Tadeu\xc5\xa1\xc4\x85, Jurg\xc4\xaf ir Regin\xc4\x85, ta\xc4\x8diau paskutinioji mir\xc4\x97 dar b\xc5\xabdama k\xc5\xabdikiu. \xc5\xbdmona jam buvo \xc4\xafkv\xc4\x97p\xc4\x97ja ir pozuotoja \xc4\xafvairiuose darbuose (pvz.: karalien\xc4\x97 Bona Sforza paveiksle \xe2\x80\x9ePr\xc5\xabs\xc5\xb3 duokl\xc4\x97\xe2\x80\x9c). Per savo gyvenim\xc4\x85 jo darbai tapo \xc5\xbeinomi visoje Lenkijoje, kur tapo vis\xc5\xb3 \xc5\xbeinomu klasiku. Taip pat \xc4\xafgijo \xc5\xa1lov\xc4\x99 ir pasaulyje (ypatingai s\xc4\x97kmingos parodos buvo Pary\xc5\xbeiuje). Jis pats veng\xc4\x97 vie\xc5\xa1umo, ypatingai oficiali\xc5\xb3 rengini\xc5\xb3, kurie jam sukeldavo didel\xc4\xaf stres\xc4\x85. Buvo pagrindinis Meno akademijos rektorius Krokuvoje. \xc5\xbdymiausi jo mokiniai: M. Gottlieb, J. Malczewski, J. Mehoffer, S. Wyspia\xc5\x84ski. Namuose, kur gyveno Matejko, dabar yra jam skirtas muziejus._NEWLINE_Palaidotas Rakovic\xc5\xb3 kapin\xc4\x97se (Cmentarz Rakowicki), Krokuvoje.\n_START_SECTION_\n\xe2\x80\x9e\xc5\xbdalgirio m\xc5\xab\xc5\xa1is\xe2\x80\x9c Lietuvoje\n_START_PARAGRAPH_\nJano Mateikos paveikslas \xe2\x80\x9e\xc5\xbdalgirio m\xc5\xab\xc5\xa1is\xe2\x80\x9c kartu su XV a. ginkluote ir rekonstruotomis \xc5\xbdalgirio m\xc5\xab\xc5\xa1io v\xc4\x97liavomis buvo eksponuojamos Lietuvoje, Lietuvos dail\xc4\x97s muziejuje, 1999\xc2\xa0m. nuo baland\xc5\xbeio 14 d. iki rugs\xc4\x97jo 10 d. Paroda, tuo pa\xc4\x8diu pavadinimu kaip ir paveikslas, buvo sulaukusi didelio tiek lankytoj\xc5\xb3, tiek \xc5\xbeiniasklaidos d\xc4\x97mesio. Vien per pirm\xc4\x85j\xc4\xaf m\xc4\x97nes\xc4\xaf parodoje buvo apsilank\xc4\x99 apie 50 000 lankytoj\xc5\xb3.'